钦定古今图书集成/明伦汇编/宫闱典/第034卷 > 太祖张皇后
## 钦定古今图书集成/明伦汇编/宫闱典/第034卷 > 太祖张皇后

按《梁书后妃传》：“太祖献皇后张氏，讳尚柔，范阳方城
人也。祖次惠，宋濮阳太守。后母萧氏，即文帝从姑。后
宋元嘉中，嫔于文帝，生长沙宣武王懿、永阳昭王敷。
次生高祖。初，后尝于室内，忽见庭前昌蒲生花，光彩
照灼，非世中所有。后惊视，谓侍者曰：‘汝见不’？对曰：‘不
见’。后曰：‘尝闻见者当富贵’。因遽取吞之，是月产高祖”
将产之夜，后见庭内若有衣冠陪列焉。次生衡阳宣
王畅、义兴昭长公主令嫟。宋泰始七年殂于秣陵县
同夏里舍，葬武进县东城里山。天监元年五月甲辰，
追上尊号为皇后，谥曰献。